B1iskop Atle Sommerfeldt:

**Visitasforedrag Borge sokn**

i Domprostiet

3. oktober 2021

# **Et mangfoldig samfunn i en liten verdensby**

Fra Borge kirke kan man skue utover et rikt jordbrukslandskap og gammelt kulturlandskap. Her har mennesker arbeidet og levd av jord, skog og vann i flere tusen år. Gravhaugene, helleristningene og gamle ferdselsveier er fornminner helt tilbake til jernalder og bronsealder. Navnet forteller det samme, det er avledet fra Borgar etter to bygdeborger i fjellskrentene. Og i flere tusen år har området vært en hovedtransportåre mellom Europa og Norge.

De tre tusen år gamle helleristningene på det som må ha vært skjær som stakk opp fra sjøen, fremstiller både handelsfolk på skipene og datidens religiøse forestillinger om døde sjelers ferd til den andre siden. Over et av skipene svever en menneskeliknende skikkelse som kan være et bilde av menneskesjelen. Nedenfor helleristningene er det funnet bålrester og knuste leirkar. Litteraturviteren Bernhard Ellefsen her fra soknet skriver:[[1]](#footnote-1)

»Fortidens mennesker har tent ild og drukket et eller annet….Hvordan så det ut den gangen med flakkende lys fra flammene som danset på fjellbildene, og skrålende eller messende eller pratende mennesker? Så de seg selv i den svevende menneskekroppen?» Like lenge som det har vært organiserte samfunn her med gravhauger og bygdeborger, har det vært mennesker som lengter etter det guddommelig og å overvinne døden avslutning.

De gamle gravhaugene vitner om makt og rikdom og viser oss at menneskene har levd i organiserte samfunn som gjorde det mulig å skape store ting sammen. Rett sør for oss ligger de gamle herresetene Nes og Tose med mange husmannsplasser og arbeidsfolk knyttet til seg og de siste 1000 årene har det organiserte bylivet vært naboer, først Sarpsborg og fra 1500-tallet festningsbyen Fredrikstad.

Elva, leira, granitten og skogen la grunnlaget for at lokalsamfunnet her ble en del av den store industrireisingen fra 1600-tallet med sagbruk, teglsteinsdrift, havn og steinhogging i tillegg til landbruksproduksjonen.

Slik har Borge alltid ligget i brytningen mellom det aristokratiske og det folkelige, det militære og det sivile, det urbane og det landlige, mellom det bofaste og det bevegelige. Borge blir Fredrikstad, ja, hele Norge, i miniatyr. Her er rikdom og fattigdom, her er by og land, her er innsjøer og hav, her er industri og landbruk, eneboliger, leiligheter og rekkehus.

Borge har vært kirkested siden middelalderen. Borge kirke ligger godt synlig på en høyde i kulturlandskapet og har vært i bruk i mange generasjoner. Min forgjenger Jens Nilssøn bemerket i sin oversikt fra 1598 at «Borge, som de mener at vere annex til Holm (Torsnes), er bedre en hoffuied kircken. I de kircker giøres alltid tieneste».

Under krigen mot svenskene i 1660 ble det utkjempet slag på slettene nedenfor kirken og gnistene fra soldatenes bål, sannsynligvis norske, antente kirken. «Intet ble frelst uden Muur væggene» heter det i en innberetning. Kirken ble bygget opp igjen, men også i 1718 ble verdifulle gjenstander røvet av svenskefienden.

Kirken ble erstattet med nåværende bygg på samme tomt i 1861.Steiner fra middelalderkirken ble en del av grunnmuren i den nye kirken og altertavle, prekestol og døpefont fra 1700-tallet ble tatt med inn i den nye kirken og skaper et vakkert og kontinuitetsbærende rom. Kirkegården rundt kirken vitner om at forbindelse mellom reisen gjennom livsløpet inne i kirkerommet fortsatt er knyttet sammen med generasjonenes reise gjennom dødens hvilested slik helleristningene vitner om..

Haugebevegelsen og industrialiseringen førte til behov for mer demokratiske møteplasser der alle kunne treffes mer på lik linje. Den medfølgende fornyelsen av religiøse uttrykk, førte til behovet for nye samlingssteder og fellesskapsformer. Bedehusene og virksomheten der ble viktig for mange og de nye kirkedannelsene, først metodistkirken fra 1860-tallet og senere pinsevekkelsen fra 1920-tallet, gjorde at i dette sognet har religiøst mangfold dype tradisjoner.

I 1879 ble det haugianske bedehuset Pella reist i Vestbygda etter omfattende dugnad. I 1907 ble bedehuset vigsel til kapell etter kongelig resolusjon og fungerte som fast gudstjenestested frem til 1950-tallet. Etter mye diskusjon ble Pella revet i 1977 og ble etterhvert erstattet med arbeidskirken på samme sted, vigsel i 1986 etter en lengre byggeperiode der Greåker videregående skoles byggfagutdanning deltok. I dag er Kjølstad kirke et meget funksjonelt og godt vedlikeholt kirkebygg for folkekirken i denne delen av soknet. .

I dag består Borge sokn av fem definerte lokalsamfunn: Årum, Torp, Sellebakk, Skjærviken og Begby. De tradisjonelt store forskjellene i levekår mellom mennesker i soknet, tilbake til storgårder med tjenestefolk og husmenn, videreført gjennom industrialiseringen, videreføres også i dag, vel dokumentert gjennom Fredrikstads forbilledlige levekårsundersøkelse. Den betydelige utbyggingen av nye boliger i hele soknet vil sannsynligvis forsterke denne ulikheten i levekår og hvilke yrker folk har.

De siste årene har innflytterne fra andre land enn Norden utvidet lokalsamfunnets kulturelle mangfold ytterligere. Mangfoldet innenfor den kristne kirke er utvidet med mennesker som tilhører Den romersk-katolske og ulike ortodokse kirker, og innbyggere med tilhørighet til ulike moskeer og templer er en synlig del av lokalsamfunnet.

I lokalsamfunnet lever mennesker forskjellige liv og med til dels forskjellige kulturer basert på sosial klasse og tilhørighet, side om side. Dette er en ressurs og en rikdom, men gir også tydelige utfordringer som må håndteres for å hindre utvikling av konflikter.

Det er ingen tvil om at Borge sokn virkeliggjør kommunens visjon: «Fredrikstad – den lille verdensbyen».[[2]](#footnote-2) På den ene siden gir dette et mangfold som vi må til storbyer for å finne maken til – samtidig som de små avstandene og det begrensede folketallet gjør at vi kan bli kjent på tvers av forskjellene.

Midt i dette lever og virker Den norske kirke som lokalsamfunnets største religiøse aktør og største medlemsorganisasjon. Det er til menneskene her kirken er sendt for å gi erfaringer av mer himmel på jord.

# **Den norske kirke i dagens Borge sokn**

**Medlemskap**

Det bor om lag 13 300 mennesker i Borge sokn. 8270 av dem, 62%, var medlemmer i og bruker Den norske kirke i 2020. Dette er 250 færre enn ved forrige visitas [[3]](#footnote-3), men andelen av befolkningen har sunket fra 72% den gangen[[4]](#footnote-4). Noe av denne nedgangen skyldes innflyttere fra land utenfor Norden som tilhører andre trossamfunn enn den evangelisk-lutherske. Andre årsaker kan være misnøye med den teologiske utviklingen i Den norske kirke, manglende ønske om å tilhøre et religiøst trossamfunn og liten kunnskap om dagens Den norske kirke.

**Gudstjenester**

I Apostlenes gjerninger leser vi at de første kristne «holdt trofast sammen i bønn og brødsbrytelse» og at de deltok i gudstjenestene i tempelet i Jerusalem. Gudstjenesten er derfor helt fra begynnelsen kirkens hjerteslag og den grunnleggende handling for oss som kirke. Det første strategiske mål for Den norske kirke i Borg er derfor at flere deltar i og opplever gudstjenesten som trostyrkende og inkluderende.

Gudstjenestedeltagelse pr. medlem har sunket noe siden forrige visitas, og det er lavt sammenliknet med Domprostiet og Borg bispedømme som helhet.[[5]](#footnote-5) Antall gudstjenestedeltagere pr. gudstjeneste har sunket betydelig.[[6]](#footnote-6)

Arbeidet med å styrke gudstjenestedeltagelsen er på denne bakgrunnen svært viktig. Bispedømmets strategi fremhever kvalitet i alle ledd, god kommunikasjon, relevans for alle medlemmene, samarbeid med lokale organisasjoner og samhandling mellom ansatte som grunnstrategier for å nå målene.

Gudstjenestereformen fra 2011 legger stor vekt på en bred involvering i forberedelse og gjennomføring av gudstjenestene. En viktig strategi er å henvende seg til andre organisasjoner i lokalsamfunnet, fra lokalsamfunnsutvalg, frivillige organisasjoner og utbyggere for å undersøke om de kan være en del av gjennomføringen av gudstjenestene, slik speidere, korps, bygdekvinnelag og ulike kor allerede er det.

Gudstjenesten skal speile menneskenes liv der kirkelige handlinger markerer livsløpet, gjennom dåp, konfirmasjon, vigsel og gravferd. Gudstjenesten skal også knytte til folks hverdagsliv. Sammen med lokalsamfunnsutvalgene og andre organisasjoner oppfordres derfor ansatte og menighetsråd til å se hvilke hendelser som kjennetegner hverdagslivet i Borge sokn. Kan markeringer i kirken bidra til at folk som lever adskilte liv blir bedre kjent med hverandre og blir bedre naboer?

For mange familier er skoleåret en viktig sesongmarkør. Hvordan kan kirken være en del av overgangen fra sommerferie til nytt skoleår? Er det mulig å markere avslutningen av ferieaktiviteter for barn og unge med en gudstjeneste? Og kan hjemkomstsgudstjenester for de voksne etter campingplass og hyttelivet være en god start på et nytt semester. Finnes det noen lag eller foreninger som det ville være naturlig å samarbeide med her?

Kirkens arbeid bæres oppe av et regelmessig bønneliv alene og i fellesskap i kirkerommet. Det vil være fint om det ble lagt til rette i Kjølstad kirke for regelmessig bønnetjeneste, ledet av leke medlemmer, med aktuelle bønneemner fra kirke og samfunn og personer som en vet trenger forbønnens styrke.

Forsøk med gudstjenester på andre tider enn søndag kl11 og med alternativ musikk til hovedgudstjenesten er også tiltak som en bør være åpne for å vurdere, f.eks. lørdagsgudstjenester med dåp når det erfares som et ønsket alternativ.

**Nattverd**

Nattverden har båret den kristne gudstjeneste fra den første tid og til i dag og er troens ankerfeste. Vi feirer gudstjeneste fordi vi feirer at Den treenige Gud kommer til oss i Den korsfestedes og Oppstandnes kropp i brødet og vin. Da nattverddeltagelse på slutten av 1800-tallet ikke lenger var påbudt, falt deltagelsen dramatisk. Samtidig la vekkelsesbevegelsene mer vekt på andre måter å møte Gud på. For stor del av forkynnelsen ble brukt til å understreke at bare «verdig trengende» kunne delta i nattverden. Den ble en markør for den personlige bekjennelse til den kristne tro og det som ble definert kulturelt som kristen livsstil. Ett av motivene i det gudstjenestelige reformarbeidet i hele forrige århundre frem til den siste i 2011, har derfor vært å gjenreise nattverden som kjernehandlingen i lokalkirkens felles liv.

Andelen gudstjenester med nattverd er mer enn er fordoblet siden forrige visitas, helt i tråd med Kirkemøtet og biskopens anbefaling Det betyr en stor økning i antall nattverddeltagere i løpet av et år. Også andelen gudstjenestedeltagere som deltar i nattverdfeiringen har økt, men antall deltagere i hver feiring er konstant.[[7]](#footnote-7)Fortsatt er det for mange av gudstjenestedeltagerne som ikke deltar i nattverdfeiringen. Økt frimodighet til deltagelse må stimuleres i forkynnelse, samtaler og utdelingsform, ikke minst må dåpsfølgene få en tydelig oppfordring til å delta i nattverdfeiringen.

**Dåp**

For den enkelte er dåpen den grunnleggende inngangen til kirken og eneste forutsetning for medlemskap i Den norske kirke. Det er en viktig tradisjonsbærer for markering av barnets inngang til livet og for mange en stor familiebegivenhet. Den norske kirkes andre strategiske mål er derfor at flere søker dåp og deltar i trosopplæring.

Andelen døpte av fødte varierer betydelig fra år til år. Selv om 2020 er et unntaksår, er det allikevel bekymringsfullt at bare 35% av barna som ble født her i sognet[[8]](#footnote-8) mellom 2016 og 2020 ble døpt. Samtidig må vi holde fast i at dette er 257 barn med foresatte som aktivt har valgt å bringe barnet til dåp hos oss. Det er mange!

I årene fremover regner en med en betydelig vekst i antall barnefamilier som flytter til Borge. Det er svært viktig at det prioriteres høyt å bidra til at flere søker dåp og at de nye familiene får dette tilbudet. Drop-in-dåp og åpenhet for egne dåpsgudstjenester på søndager og andre dager er en nødvendig og god begynnelse.

Under visitasen deltok jeg i dåpssamling for 9 barn med foresatte. Det var veldig fint å se hvordan den ble gjennomført. Flere av barna hadde med to foreldre som naturlig tente lys og deltok i forbønnen. Formen med stasjoner i rommet som ga kunnskap om dåpen, var god pedagogikk. Jeg håper at det også er rom for at prestene opprettholder tilbud om individuell samtale med de foresatte i tillegg, det gir rom for mer veiledende samtaler.

**Trosopplæring og kirkelig undervisning**

Ved dåpen etableres det en forpliktelse for foreldre, faddere og kirken om å gi barnet fordypning i kristen praksis og livsfølelse slik at troens frø gitt i dåpen kan vokse.

Det er et godt grep at Borge menighet samarbeider med Torsnes og Østre Fredrikstad, særlig innenfor trosopplæring og kirkelig undervisning. Gitt den aktuelle ressurssituasjonen med flere vakanser innenfor undervisning, virker det som et godt grep å legge stor vekt på konfirmanter og ungdom etter konfirmasjonen. Oppstarten nå etter koronabegrensinger virker meget lovende og det var 100 konfirmanter som grillet biskopen i 45 minutter i Borge kirke. Bevissthet om høy kvalitet, bevisst balanse mellom fellestiltak og tiltak i hvert sogn samt satsingen på leir som en sentral del av undervisningen er god og gir lovende resultater.

Jeg vil understreke viktigheten av at Den norske kirke evner å gi et godt tilbud til alle som søker konfirmasjon, uavhengig av hvor god råd familien har. Man bør følge skolenes politikk for skolereiser når det gjelder finansiering. Kirkelige handlinger er gratis, og det må også konfirmasjonstiden hovedsatsinger være. Dette er særlig viktig i dette sognet der ulikhetene i levekår og inntekt er store og økende og der opp mot 40% av barna i enkelte soner vokser opp i lavinntekstfamilier.

Vurderingen av hvilke andre tiltak som skal videreføres og i hvilken form i etterkant av koronatiden blir spennende. Helt vesentlig er det å legge vekt på å øke oppslutningen om tiltakene og også tilpasse form, tidspunkt og innhold til familienes behov, som for eksempel tilbudene dere hadde på planleggingsdager i barnehage og skole, og Helt førsteklasses for dem som skal begynne på skolen. Det er også fremtidsrettet at 4-årsboken i 2018 ble utdelt på torget i Sellebakk med støtte fra barnegospelkoret.,

**Kirkemusikk og annen musikk**

Sang og musikk er en helt sentral del av kirkens gudstjenestefeiring, tilbedelse og kulturformidling. Det er ansatt dyktig og en musikalsk åpen kantor i hel stilling. Det har vært et bredt utvalg av kor for alle aldre, med basis her i Kjølstad kirke. Det er gledelig at disse korene har vært inkludert i gudstjenestelivet, i tråd med gudstjenestereformens intensjoner. Og det er viktig at dette arbeidet kommer raskt i gang igjen nå som korona restriksjonene er lettet.

Både i Borge kirke og i Kjølstad kirke holdes det konserter. De to kirkebyggene er svært forskjellige. Det gir et bredt handlingsrom også for det musikalske arbeidet, enten det er i gudstjenestene, i form av eget arrangerte konserter, utlån til lokalsamfunnets musikk og kulturkrefter og utleie til musikkarrangementer. Det nye orgelet i Kjølstad vil øke mulighetene til bred musikalsk virksomhet. Dette er et felt med store muligheter for samarbeid i lokalsamfunnet og for å utvikle kvalitet i gudstjenestenes musikk. Jeg vil anbefale at det utarbeides en kirkemusikalsk plan. Det vil gi forutsigbarhet i fordeling av musikalske uttrykk mellom gudstjenester og lokaler og gjøre samarbeidet eksternt enklere.

**Vigsel**

Antallet vigsler varierer mye.[[9]](#footnote-9) Siden vigsel i kirken ofte forbindes med storslåtte og kostbare «kirkebryllup» er det viktig at det leggs til rette for – og synliggjøres – at ekteskap også kan inngås på enklere måter, både i og utenfor kirkerommet.

**Gravferd**

Den norske kirke er gravplassmyndighet i Fredrikstad og har ansvar for alle innbyggerne. Under visitasen har jeg besøkt Borge kapell og gravlund og hatt møte med de ansatte der og med representanter for to av begravelsesbyråene. Byråene ga gravferdsforvaltningen meget gode skussmål og bekreftet at ordningen med Østfold-basert årlig møte med tros- og livssynssamfunnene var en god måte for kirken å oppfylle sin forpliktelse på.

Representanten for det muslimske begravelsesbyrået gav en stimulerende og opplysende omvisning på den muslimske delen av gravlunden som er den eneste i Fredrikstad. Han understreket at det er viktig at vi ser det kulturelle mangfoldet i islam, og at vi ikke identifiserer enkelte, kulturelle uttrykk med religionen islam. Samtidig er det viktig at vi forstår de sjelesørgeriske aspekter ved disse kulturelle behov og uttrykk. Behovet for familien selv å senke kisten, håndtering av umerkede graver for dødfødte barn og beredskap om vinteren ved å holde en grav hele tiden delvis opptint, var eksempler som ble drøftet og der praksis lar seg justere.

Vi drøftet også økningen i bisettelser uten noen form for seremoni, behovet for en merket minnelund og uheldig markedsføring fra enkelte byråer.

Gravlundene er viktige steder for sorg og minner for de etterlatte. De ansatte på gravlundene har primært tekniske og grøntfaglige arbeidsoppgaver, men er også viktige medmennesker for dem som besøker gravlundene for å minnes eller sørge. Det er viktig at de får nødvendig oppfølging ved tragiske begravelser og jevnlig veiledning og kompetansepåfyll.

For Den norske kirke er begravelsene og gravlundene et viktig møtepunkt med våre medlemmer. Jeg konstaterer at det i er en tydelig bevissthet om at vi må være lydhøre overfor de behovene som de sørgende gir uttrykk for når det gjelder tilpassede seremonier.

**Økumenikk og religionsdialog**

Borge menighetsråd er medlem av Fredrikstad kristne råd. Flere av de kristne menighetene utenfor Den norske kirke i Borge er ikke medlem av Fredrikstad kristne Råd selv om deres konfesjon er medlem nasjonalt. Det bør fortsettes å samtale med dem om dette og om praktisk og koordinerende samarbeid, særlig Bibeldagen og Kirkens Nødhjelps Fasteaksjon i tillegg til lokalt diakonalt arbeid der behovene ikke minst blant eldre ensomme og unge uten møteplasser virker særlig viktig.

Borge menighetsråd er også medlem av Østfold Dialogforum. Det er meget bra at samtaler har begynt om hvordan Dialogforum kan få et feste her på Østsiden og ledsage lokalkirken i samhandling og møter med sognets muslimske befolkning.

# **Kirken – sendt til verden og Borge**

Kirken er ikke til for seg selv. Kirken er sendt til verden for å forkynne Guds nåde i Jesus Kristus og gi retning til og ta del i arbeidet med å skape gode lokalsamfunn og en bærekraftig forvaltning av ressursene. Et strategisk mål for Den norske kirke i Borg er derfor at kirken skal være synlig i samfunnet, oppleves relevant og engasjere seg i menneskers liv.

Bærekraftsmålene ble i 2015 vedtatt av verdens stater i FNs hovedforsamling. De gir retning for samfunnsutviklingen frem mot 2030 lokalt, regionalt, nasjonalt og globalt. Alle kommuner er pålagt å rapportere inn fremdriften i oppnåelse av disse målene.

Helt sentralt er mål 17 som handler om nødvendigheten av at offentlige myndigheter, sivilsamfunnet og næringslivet samhandler, eller samskaper, om en bærekraftig utvikling for mennesker og natur. Lokalt er kommunen ansvarlig for at en når bærekraftmålene, men de kan bare oppnå dette ved en strategisk samskaping med de andre aktørene, der kirken er én av flere aktører.

Kirken har et bibelsk forankret oppdrag i å bidra til en ansvarlig forvaltning av skaperverket, sosial og økonomisk rettferdighet, og utvikling av inkluderende lokalsamfunn slik Den norske kirkes diakoniplan uttrykker det.

Bærekraftmålene er en bro mellom denne diakonale visjonen og de allmenne målsettinger for samfunnsutviklingen både lokalt, nasjonalt og globalt. Disse målene gir et felles språk, der kirken, offentlige myndigheter, aktører i sivilsamfunnet og næringslivet kan møtes.

Jeg vil løfte frem noen av bærekraftmålene som jeg anser særlig relevante for samskaping mellom kirke og lokalsamfunn slik jeg har observert det under visitasen:

**Mål 1 – Utrydde fattigdom**

Det første av bærekraftsmålene heter ganske enkelt: «Utrydde fattigdom». Kirkens Nødhjelps fasteaksjon er godt forankret i konfirmantundervisningen. Dette er et tiltak som forholder seg til delmål 1.1: Innen 2030 utrydde all ekstrem fattigdom.

Men delmål 1.2 har også interesse for oss i Norge, der heter det: «Innen 2030 minst halvere andelen menn, kvinner og barn i alle aldre som lever i fattigdom, i henhold til nasjonale definisjoner.»

I Norge har andelen mennesker som lever i fattigdom vært økende i mange år. Og her i Borge er det slik at opptil fire av ti barn i en av sonene vokser opp i en lavinntektsfamilie. Frelsesarmeen er nødt til å drive etomfattende matutdelingsprogram uten offentlig støtte. Denne kunnskapen må danne grunnlag for all aktivitet og planlegging i Borge menighet.

Det er mulig å leve et godt liv uten mye penger, men det er krevende å leve et godt liv når man hver dag konfronteres med at ens menneskelige verdi skal måles i kjøpekraft og pengemengde. Den norske kirke i Borge må bidra til å skape menneskelige fellesskap hvor penger og økonomi ikke er målestokk, men hvor menneskene blir sett som mennesker.

Det er viktig å støtte opp om gode tiltak som allerede eksisterer for å avhjelpe den akutte, materielle nøden som dessverre er en realitet også her i Norge. Samtidig må kirken bidra til myndiggjøring og bruk av ressursene mennesker har uavhengig av levekår.

En særlig rolle kan utforskes, gjerne i samarbeid med andre aktører, hvordan en kan forsterke kommunens Brukerombud slik at flere får oppfylt sine rettigheter. Samarbeid i hele kommunen innenfor diakoni og nye satsinger er helt nødvendig.

**Mål 2 – Utrydde sult**

Det viser seg at også i Norge, hvor alle i utgangspunktet skulle få nok mat, er det en utfordring at mange i utsatte grupper lider under dårlig ernæring. Delmål 2.1 vil ikke bare utrydde sult, men også sikre at alle får «tilgang til nok, trygg og sunn mat hele året». I visitasuken ble det offentliggjort at seks av ti brukere på sykehjem er underernært, ikke av mangel på mat, men av mangel på god matkvalitet og godt miljø ved måltidene.

Her må kirken bidra både med god og ernæringsriktig mat på alle arrangementer for alle aldersgrupper og tenke gjennom hvordan vi kan bidra til bedre livsfølelse på sykehjemmene.

**Mål 3 – God helse og livskvalitet**

Ensomhet er i ferd med å bli en stor folkehelseutfordring på linje med røyking. Også her i Borge er dette en stigende utfordring, forsterket av pandemien. Utvikling av inkluderende møteplasser er nødvendig, likeledes besøksvenner knyttet opp til hjemmetjeneste, frivilligsentral og andre innmeldinger av behov. Her ligger det godt til rette for kirken til å delta i å utvikle slike møteplasser og å delta på møteplasser som finnes. Inkluderende pilegrimsvandringer er et tiltak flere benytter.

**Mål 4 – Sikre inkluderende, rettferdig og god utdanning og fremme muligheter for livslang læring for alle**

Kirkens trosopplæring skaper arenaer for barn og unge til samtale og refleksjon om eksistensielle spørsmål, livsmestring og livstolkning, og er tilgjengelig uten krav om økonomiske bidrag.

I delmål 4.7 heter det at alle elever skal lære om «bærekraftig utvikling og livsstil, menneskerettigheter, likestilling, fremme av freds- og ikkevoldskultur, globalt borgerskap og verdsetting av kulturelt mangfold». Det gode skole-kirke-samarbeidet i Fredrikstad kommune er en viktig ressurs for skolen i å nå denne målsettingen. Samarbeidet bør omfatte flere fag og tverrfaglig samarbeid, gudstjenestedeltagelse ved høytidene og samarbeid om håndtering av hverdagskriser og sorg.

Møtet med skoleledere i sognet var meget konstruktivt og opplysende. Skolelederne forteller om en god skole, som jevnt over oppleves trygg for elevene og som et sted for mestring og utvikling. Korona-pandemien gir noen særskilte utfordringer, både med ekstra utfordringer i en del hjem, med økonomiske problemer og psykisk uhelse, men også at mange elever rett og slett har glemt hvordan det er å gå på skolen. De er blitt mer «digitale» med å være så mye på Snapchat, Tik Tok og andre nettsteder, mens det «analoge» fysisk-sosiale samværet byr på problemer. Sosiale medier viser seg også som arenaer for utestengelse. Her skjer det mye som er utenfor foreldres og læreres kontroll. De la vekt på at de største utfordringene er utenfor skoletiden og det er stort behov for trygge rom for elever der mobbing, slåsskamper og ekskluderende voldsretorikk ikke finnes. Bruk av Foreldrekompass opplegget i vår samhandling med foresatte virker naturlig.

Det var enighet om felles arbeid for å starte opp igjen samarbeidsplanen for skole kirke i Fredrikstad og delta i justeringen i forhold til nye skoleplaner og erfaringer fra koronatiden.

**Mål 10: Redusere ulikheter**

Ulikhetene i levekår, utdanning og inntekt er en helt grunnleggende virkelighet der det jeg har påpekt om nødvendigheten av å delta i å redusere ulikhetene er bidrag til å nå dette målet.

**Mål 11 – Bærekraftige byer og lokalsamfunn – Gjøre byer og lokalsamfunn inkluderende, trygge, robuste og bærekraftige**

Delmål 11.7 sier at alle, og særlig kvinner, barn, eldre og personer med nedsatt funksjonsevne skal ha tilgang til trygge, inkluderende og tilgjengelige grøntområder og offentlige rom.

Det er flott å se at flere av lokalsamfunnsutvalgene har tatt tak i dette delmålet og lagt til rette for uteaktivteter som tur og trening – og også for sosiale møteplasser med bålplass og gapahuk. Kjølstad kirke passer særlig godt inn i dette bildet. Her har vi en bygning som er designet som et offentlig rom og som kan gi varm og tørr innramming for mange sosiale aktiviteter.

Delmål 11.1 vil sikre alle tilgang til trygge boliger til en overkommelig pris. Bedring av miljøet og energisparing er også gjennomgående i flere av bærekraftmålene.

Jeg besøkte utbyggeren Arca Nova som nå bygger ut området Verftsbyen sør for Sellebakk. De kan nok ikke bidra til billige boliger, i hvert fall ikke i innkjøp, men det var veldig interessant å se hvordan de designer og bygger boliger med vekt på energisparing og egenproduksjon av oppvarming og elektrisitet. Her finner vi et eksempel anvendelse av den s.k. triple bunnlinje som består av økonomisk resultat, miljø og klimaregnskap og sosiale forhold for menneskene involvert og berørt av virksomheten.

Ledelsen i bedriften koblet på en stimulerende måte sine målsetninger om bidrag til bærekraft og den triple bunnlinjen til forkynnelse om kristent forvalteransvar med en forståelse av at Gud er den egentlige eier og at alt vi har er en gave og et lån fra Gud.

Ledelsen i Arca Nova er også tydelige på at de bruker tid på bønn og at de opplever at det gir veiledning. Utviklingen av en åpen bønnetjeneste i en åpen Kjølstad kirke vil derfor kunne bli et godt bidrag innenfor dette målet.

**Mål 14: Livet under havet**

I Fredrikstad ligger Håpets Katedral, en kunstinstallasjon igangsatt av Borg bispedømmeråd og nå eid av flere aktører, inkludert Fredrikstad Kirkelig Fellesråd og eies derfor også av Borge menighetsråd. Katedralen har store muligheter til refleksjon, trosutøvelse og bevisstgjøring. Planen om å møte konfirmantene der under visitasen var meget god, men lot seg ikke gjennomføre pga byggearbeidene. Men i fremtiden blir det en flott arena.

# **Kommunikasjon og digitale plattformer**

Kommunikasjon er en sentral strategi i Borg bispedømme. Denne strategien er samlet i et kommunikasjonsløft, og innebærer å synliggjøre kirken i lokalsamfunnet, bygge kirkens omdømme, øke oppslutningen om kirkelige aktiviteter og handlinger og legge til rette for dialog med befolkningen og ulike aktører. I Borge er det felles menighetsbladet med Østre Fredrikstad menighet en viktig kanal for kommunikasjon med lokalsamfunnet, i hvert fall for dem som leser norsk. Bladet holder en høy standard og annonsesidene vitner om bred oppslutning.

Menigheten har en hjemmeside under Den norske kirkes paraplyside, og bruker også Facebook. Det er viktig at hjemmesidene er oppdaterte og en må sørge for å bruke Skjerikirken..

Korona-pandemien har gitt det digitale menighetsarbeidet et stort løft. Det er gledelig å se at dere har strømmet konserter og arrangementer når det har vært strenge restriksjoner på antallet mennesker som kunne samles. Dere oppgir at det som hovedregel er den enkelte ansvarlige for hvert arrangement som tar seg av annonsering og kommunikasjon. Her vil jeg oppfordre til en større grad av samarbeid og planmessighet, også med Fredrikstadkirken som helhet. Jeg har konstatert at flere av aktørene i lokalsamfunnene som jeg har snakket med under visitasen, er positive til kirken, men de har ikke tenkt at akkurat det de holder på med har noen forbindelse til kirke og menighet. Her er det fortsatt et betydelig potensiale for å bli mer synlig i Borge sokn.

For gudstjenester og kortere innslag på sosiale medier er det nødvendig med et samarbeid både innenfor Østsidens sogn og med hele domprostiet samtidig som lokalkirkens synlighet og relevans utvikles innholdsmessig og på de digitale arenaer mennesker befinner seg på.

# **Samarbeid med kommunen**

Kirken har et omfattende og godt samarbeid med kommunens ledelse, både folkevalgt og administrasjonen. Også i denne visitasen har vi hatt et svært konstruktivt langlunsjmøte der jeg er blitt opplyst om levekårsutfordringer og kommunale satsinger, og vi har samtalt om videre utvikling av samhandlingen. Særlig sentralt ble samtalen om styrket samarbeid om det kommunen nå med god begrunnelse betegner som hverdagskriser og hvordan kirken deltagelse i det nye beredskapssystemet kan tydeliggjøres.

Siden forrige visitas har kommunen bidratt med finansiering av en diakonstilling særlig knyttet til eldre. Dette blir uten tvil svært viktig i årene fremover.

Jeg har fått en omfattende tilstandsbeskrivelse av kirkene og registrerer at større og mindre vedlikehold er gjennomført. Utviklingen av Borge gravplass med flytting av veien og mere til er ferdigstilt og er svært vellykket både estetisk og for brukere av gravplassen.

# **Menighetsråd, stab og frivillige**

Menighetsråd, ansatte og frivillige gjør en viktig innsats for å realisere Den norske kirkes visjon også her i Borge sokn. Menighetsrådet er kompetent og er villig til å ta ansvar og lede dette strategiske arbeidet fremover med den rollen et styre på dette nivået skal ha.

Under visitasen har jeg hatt samtaler med lokalkirkens ansatte i felles stabsmøter og i individuelle samtaler med de vigslede medarbeiderne. Det er mye engasjement og vilje hos de ansatte, selv om arbeidet også er preget av at staben er redusert for tiden. Det er viktig, når visitasen er over, at menighetsråd og stab gir seg selv rom til å utvikle team og arbeidsdeling, for å møte post-koronavirkeligheten på en god måte.

Stor takk til alle som har bidratt til visitasprogrammet, og for mange inspirerende, lærerike og ikke minst hyggelige samtaler underveis. Jeg vil også uttrykke stor takknemlighet til ansatte og frivillige som har bidratt, ikke minst med den utsøkte serveringen ved de mange måltidene.

Borge sogn er midt i en omfattende endring av befolkning og yrkesliv med betydelig vekst i folketallet. Denne endringen vil bety svært mye for kirkens virksomhet. Målet må være at slik innflyttere for 40 og 50 år siden fikk bygget et anvendelig kirkebygg for sine behov, må lokalkirken utvikle tiltak, tilstedeværelse på arenaer i lokalsamfunnet og bruk av de to kirkene og kirkegården på måter som møter den nye befolkningssammensetningens behov og lengsler. Det er ingen tvil om at det vil bli behov for en aktivt tilstedeværende kirke i dette lokalsamfunnet i årene fremover.

For å få dette til må Menighetsrådet utvikle gode strategiske samhandlingsarenaer med ansatte, utvalg, brukere og lokalsamfunnsaktører. Et sted å begynne er med utgangspunkt i dette foredraget, sokneprest og daglig leders innberetning og årsmeldinger med resultatindikatorene i statistikkene, og sammen med prost og kirkeverge, å ha heldags samlinger for kunnskapsinnhenting, analyser, vurdering av styrke og svakheter, muligheter og begrensinger, samhandlingsmuligheter og prioriteringer i et 10-årsperspektiv med milepæler og innfasinger. Her finnes det gode ressurser i prosjektledelse i lokalsamfunnet som kunne inviteres inn og strategien til Borg bispedømme og Fredrikstad kirkelig fellesråd vil være til god støtte.

Jeg har i løpet av denne visitasen møtt levende og voksende lokalsamfunn. Det er i disse lokalsamfunnene at Borge menighet skal skape små og store glimt av himmel på jord.

# **Utgang**

Det er mange oppgaver som møter lokalkirken også her i Borge. Men vi kan gå inn i dem med frimodighet. «For vi er hans verk, skapt i Kristus Jesus til gode gjerninger, som Gud på forhånd har lagt ferdige for at vi skulle vandre i dem». (Ef 2:10)

Må Gud fortsatt velsigne kirke og lokalsamfunn i Borge sokn!

Borg bispestol

Atle Sommerfeldt

Fredrikstad, 3. oktober 2021

1. Imot Døde, Cappelen Damm2018 s. 7-10. [↑](#footnote-ref-1)
2. [Fredrikstad kommune - Den lille verdensbyen](https://www.fredrikstad.kommune.no/kontakt-oss/organisasjon/om-kommunen/omFredrikstadkommune/den-lille-verdensbyen/) [↑](#footnote-ref-2)
3. minus 3% [↑](#footnote-ref-3)
4. Befolkningsøkningen oppgis å være på 1800 mennesker fra forrige sokn [↑](#footnote-ref-4)
5. 2007: 0.9 deltagelser pr medlem pr år; 2018 (siste pret med pålitelige data: 0.8 deltagelser pr medlem pr år. Gjennomsnitt for Borg bispedømme ca 1.20. tallene for 2019 er usikre, men tyder på en ytterligere nedgang. [↑](#footnote-ref-5)
6. Fra 106 pr gudstjeneste i 2007 til 77 i 2018 [↑](#footnote-ref-6)
7. 33 nattverdgjester i 2007, 32 i 2018. Siden antallet deltagere har sunket, er andelen av nattverdgjester ved hver nattverdfeiring økt :2007:33%, |2018: 42%. [↑](#footnote-ref-7)
8. 736 barn født, 257 døpt [↑](#footnote-ref-8)
9. 2015-2020: 7 – 5 – 13 – 12 – 5 – 4 [↑](#footnote-ref-9)